તાજેતરમાં જ માંડવી તાલુકાના રાયણ ગામની જિનલનાં લગ્ન કોડાય ગામના કેતન સાથે થયાં હતાં ત્યારે નવદંપતીએ લગ્નની વિધિ પછી ગૃહપ્રવેશ પહેલાં વૃક્ષદેવતાને નમન કરીને આશીર્વાદ મેળવી તેના જતનની પ્રતિજ્ઞા લીધી હતી. આ અંગે વાત કરતાં જિનલ કહે છે, “અમારા કુટુંબમાં વર્ષોથી જ વૃક્ષનો મહિમા છે. મારા દાદા અને પિતા અમારા ઘરના આંગણા સાથે ગામની શાળામાં, ગામની સીમમાં પણ વૃક્ષો વાવીને તેના ઉછેર પર દેખરેખ રાખે છે. જો કે લગ્નપ્રસંગે વૃક્ષારોપણ તો અમારા કુટુંબમાં મારાં લગ્નમાં જ થયું. અમે એક કૂંડામાં તુલસીના છોડને વાવીને તેને નમન કર્યાં હતાં. અમારા ગામની શાળામાં પણ મારાં લગ્ન નિમિત્તે વૃક્ષારોપણ કરાયું હતું. મારા સાસરિયે પણ આંગણામાં અનેક વૃક્ષો ઉછેર્યાં છે. મારે ટૂંક સમયમાં મુંબઈ રહેવા જવાનું છે, જ્યાં કદાચ હું જમીન પર ઝાડ વાવી નહીં શકું, પરંતુ મારા ઘરમાં કૂંડામાં બને તેટલા વધુ છોડ જરૃર ઉછેરીશ.”